Er man bilist i Aarhus, så har det næsten været umuligt ikke at bemærke det store byggeprojekt Letbanen.

Et kæmpe projekt, der også vil komme til at genere trafikken en del mere, inden den efter planen står klar til at sende det første tog fra perron om halvandet år.

En status på projektet viser dog, at der arbejdes på højtryk, og at tidsplanen holder indtil videre.

I øjeblikket bygges der flere steder i byen. I banegraven starter de med at klargøre skinner om to uger, der bliver bygget administration, hvor al trafikken vil blive styret fra. Og også et værksted er under opførelse.

- Hernede skal vores tog stå om natten. Det gør vi for at sikre, at vi skal vaske dem mindst muligt og selvfølgelig også for at sikre mod graffiti, siger Claus Rehfeld Moshøj, der er direktør for Aarhus Letbane.

På dokken ved Aarhus Havn mangler stadig perroner og ekstra skinner.

Men den del af byggeriet, der vil give flest gener for aarhusianerne, er, når der skal lægges skinner over de store lydskryds i byen, som for eksempel krydset Randersvej og Ringgaden.

Den opgave kan løses på to måder. Enten ved at tage det i etaper og holde enkelte kørebaner åben til bilister.

- Den lidt mere dramatiske er at spærre krydset og se at komme igennem i en fart. Så arbejder vi nat og dag, indtil vi er færdige. Det tager nok en uges tid, siger Claus Rehfeld Moshøj.

Arbejdet med at få skinner over lyskryds forventes at gå i gang i starten af 2016.

Se hele indslaget om letbane-byggeriet i videoen ovenfor.